गुरुग्राम : पंखे से लटकी मिली एयर होस्टेस की लाश, पिता ने पुलिस को फोन कर कहा...  
पश्चिम बंगाल की रहने वाली थी एयर होस्टेस
एयर होस्टेस को परेशान कर रहा था पीजी मालिक
पुलिस ने केस दर्ज कर शुरू की जांच
हरियाणा के गुरुग्राम (Gurugram) में एक एयर होस्टेस (Air Hostess) की संदिग्ध हालत में मौत का मामला सामने आया है. युवती की लाश उसके पेइंग गेस्ट (पीजी) में पंखे से लटकती हुई मिली. मृतका के पिता ने पीजी के मालिक पर हत्या का शक जताया है. उन्होंने पुलिस में शिकायत दर्ज कराई है. पुलिस मामले की जांच कर रही है. मिली जानकारी के अनुसार, मृतका का नाम मिष्ठू सरकार था. वह एक निजी एयरलाइन्स में कार्यरत थी. मिष्ठू गुरुग्राम के डीएलएफ फेस-3 स्थित पीजी में रहती थी. मूल रूप से वह पश्चिम बंगाल के सिलीगुड़ी की रहने वाली थी.
मिष्ठू के पिता एचसी सरकार ने बताया कि वह पीजी के मालिक के व्यवहार से दुखी थी. उन्होंने कहा, 'मेरी बेटी ने मंगलवार देर रात करीब दो बजे मुझे फोन किया था. उसने कहा था कि पीजी का मालिक उसे लगातार प्रताड़ित कर रहा है. उस रात भी जब मेरी बेटी पीजी लौटी तो उसने मिष्ठू की बेइज्जती की. वो मुझसे बात करते हुए रो रही थी. उसने मुझे बताया कि पीजी के मालिक ने उसका फोन हैक कर लिया है और वह उसे कहीं जाने नहीं दे रहा है.'
उन्होंने पुलिस को दर्ज कराई शिकायत में बताया कि मिष्ठू सिलीगुड़ी वापस आना चाहती थी क्योंकि वह और ज्यादा बेइज्जती नहीं सह सकती थी. कुछ देर बाद पीजी के मालिक ने उन्हें फोन किया और बताया कि मिष्ठू ने कुछ कर लिया है. उन्होंने कहा, 'जब मैंने उनसे पूछा कि उसने क्या किया है तो उसने कोई जवाब नहीं दिया. फिर मैंने गुरुग्राम पुलिस से बात की और उन्हें इस बारे में जानकारी दी. जब पुलिस वहां पहुंची तो उन्होंने मेरी बेटी की पंखे से लटकती हुई लाश देखी. मुझे शक है कि पीजी मालिक ने उसके साथ कुछ किया है. मेरी बेटी डिप्रेशन में थी लेकिन जब मैंने उससे बात की तो उसकी बातों से मुझे ऐसा जरा भी नहीं लगा कि वह कुछ ऐसा कदम उठा सकती है.'
जांच अधिकारी रामनिवास ने कहा, 'जब हम मौके पर पहुंचे तो मिष्ठू सरकार की लाश पंखे से लटक रही थी. हमारी फोरेंसिक टीम मौके पर पहुंची और जरूरी चीजों को इकट्ठा किया. हमें कमरे से कोई सुसाइड नोट नहीं मिला है. मृतका के पिता की तहरीर पर आईपीसी की धारा 306 (आत्महत्या के लिए उकसाने) के तहत मामला दर्ज किया गया है. आरोपी को पकड़ने की कोशिश जारी है.'